Kaapstad tot Nairobi 2007: 06/27/07
Dag 6, Woensdag 27 Junie, Livingstone tot Lusaka
Ons het vanoggend om 06:30 opgestaan, opgepak en vertrek teen 07:45 na Lusaka. Die pad was baie sleg en vol slaggate. Partykeer kon ons net 60km/h ry. Die son het ook so sleg van voor geskyn dat ek van die slaggate nie kon sien nie. Van die slaggate is sommer dwarsoor die pad. Ons het langs die pad by een van die vele stalletjies gestop en een sak houtskool gekoop wat ons sommer op die Landie gelaai het, waar daar baie plek was.
Sakke houtskool op die pad tussen Livingstone en Lusaka.
Die pad was baie sleg tot by Zimba waar dit weer ŉ breë en goeie teerpad geword het tot by Monze. Daarna was daar maar weer hier en daar slaggate wat baie dieper was as voorheen, maar ons kon darem teen 110km/h ry. Ons het weer langs die pad gestop waar Poen vir hulle ŉ sout en peperpot houer gekoop het.
Daar was ook langs die pad lewendige hoenders, kalkoene en tarentale te koop. Wanneer jy ŉ dorp inry is daar gewoonlik eers ŉ 50km/h bordjie, dan so drie stelle klein spoedwalletjies en dan een grote, wat seker maak dat die voertuie stadig ry. Die hoofpad loop deur die dorpies en ons moes maar gereeld stadig ry. Daar was dan ook gereeld padblokkades. Hulle sit sommer ŉ drom in die middel van die pad en as hulle jou wil stop, sal hulle so aandui, anders waai hulle net met die hand dat ons verder kon ry. Die polisie het ŉ paar standaard vrae soos, “ waar het ons laasnag geslaap”, “waar slaap ons vanaand”, en “kan hulle ons 3de party versekering sien”. Net een keer in Tanzanië het ŉ polisieman vir ons gevra “what presents did you bring us”.
Ons het in elke voertuig ŉ paar pakke sigarette, penne, potlode en lekkers gehad. Ons moes ook een keer ŉ paar koeldranke afstaan. Die polisie ken nie die Kaapse nommerplate so goed soos die GP’s van Gauteng nie, want hulle stop blykbaar die meeste GP’s en het al ŉ paar GP voertuie laat uitpak. Ons ry verby Mazabuka waar daar baie groot suikerplantasies is. Ons ry verder tot by Eureka-kamp, waar ons vir die volgende twee dae gaan bly.
Eureka kamp, Lusaka
Nadat ons kamp opgeslaan het, gaan kyk ons hoe Lusaka lyk, en soek ook sommer die plek waar Poen sy Comesa Yellow Card Insurance kon koop en ook waar die Toyota Garage is. Daar was baie straatsmouse wat hulle produkte aan ons wou verkoop. Ons neem hulle met die videokamera af, maar van hulle is maar sku vir die videokamera. Poen sukkel maar aanvanklik om by die sirkels in die verkeer in te kom. Jy moet maar indruk en hoop hulle gee jou ŉ kans om te ry.
Op pad terug wou Poen diesel ingooi, maar daar was by meeste van die bekende garages geen diesel nie. Gelukkig kon hy sy bakkie volmaak by een van die onbekendes. Iemand het vir ons genoem dat daar maar gereeld brandstof probleme in Lusaka is. Die aand braai ons frikkadelle, patat en aartappels. Die kamp is baie mooi maar daar is te min toilette. Daar is by die mans net twee toilette en drie storte vir die hele kampterrein. In die kamp is verskeie wildsoorte oa. sebras, rooibokke, buffels en apies. Die sebras stap saans in die kamp rond en vreet die gras.
Posted by Gert's Adventures at 9:01 PM 0 comments